FŐÉPÍTÉSZI DÍJAK ÁTADÁSA 2015
Tizenhatodik alkalommal került átadásra a Nagykanizsa megyei jogú város és az Országos Főépítészi Kollégium által 2000-ben megalapított „AZ ÉV FŐÉPÍTÉSZE DÍJ”. Évente két kategóriában adományozható elismerés. AZ ÉV FŐÉPÍTÉSZE DÍJ-at aktív főépítész, míg A FŐÉPÍTÉSZI ÉLETMŰ DÍJ-at a szakmáját hosszú ideje gyakorló, illetve nyugdíjba vonuló/vonult kiváló főépítész kapja.
Eddig összesen harminchárom főépítész részesült a kitüntetésben. 2000-ben Nagykanizsán Szilágyi István [† 2005. 12. 05.] és Zábránszkyné Pap Klára, 2001-ben Gyulán Philipp Frigyes és dr. L. Szabó Tünde DLA [† 2004. 10. 15.], 2002-ben Pécsett Gömöry János és dr. Sersliné Kócsi Margit, 2003-ban Érden Bodonyi Csaba DLA és Körmendy János, 2004-ben Sümegen Beniczky Péter [Főépítészi Életmű Díj, † 2006. 08. 28.] és Sáros László DLA, 2005-ben Pilisszentkereszten Filippinyi Gábor [Főépítészi Életmű Díj] és Virányi István, 2006-ban Túristvándiban dr. Schneller István [Főépítészi Életmű Díj] és Béres István, 2007-ben Pápán dr. Tóth Zoltán [Főépítészi Életmű Díj] és Salamin Ferenc, 2008-ban Mosonmagyaróváron dr. Aczél Péter [Főépítészi Életmű Díj] és Berényi András, 2009-ben Hajdúböszörményben Makovecz Imre DLA [Főépítészi Életmű Díj, † 2011. 09. 27.], Boruzs Bernát [Főépítészi Életmű Díj] és Csík Edina, 2010-ben Pakson Jeney Lajos DLA [Főépítészi Életmű Díj, † 2014. 08.18.] és Horváth András, 2011-ben Balatonfüreden Turi Attila és Sári István [Főépítészi Életmű Díj], 2012-ben Makón Csernyus Lőrinc és Patkó Sándor [Főépítészi Életmű Díj, † 2012. 11. 17.], 2013-ban Nagykőrösön Arató András István [Főépítészi Életmű Díj], Páli Zsuzsanna [Főépítészi Életmű Díj] és Pataki Ferenc, 2014-ben Szentgotthárdon Keresztes Sándor [Főépítészi Életmű Díj], dr. Farkas Gábor DLA [Főépítészi Életmű Díj] és Papp Zoltán Tamás vehették át a díjat.

A 2015. évi díjazottak: 
ARATÓ GYÖRGY  okl. építészmérnök, Budapest XIII. kerület ny. főépítésze 

"FŐÉPÍTÉSZI ÉLETMŰ DÍJ"-ban részesült három évtizedes települési, fővárosi és kerületi következetes és eredményes  főépítészi munkásságáért, az építészeti részletmegoldásoktól, a városrendezésen át a városfejlesztésig mindenre kiterjedt hozzáértő munkájáért, amely kiegészült a szakmai szervezetekben folytatott aktív és kezdeményező  tevékenységével. 

BODONYI CSABA DLA  okl. építészmérnök, Tokaj város volt főépítésze
"FŐÉPÍTÉSZI ÉLETMŰ DÍJ"-ban részesült huszonöt éves magas színvonalon végzett főépítészi tevékenységéért. Az építészetre és az épített környezetre mindig is a magyar kultúra részeként tekintett, munkáját az alkotó ember felelősségével végezte és végzi. Szakmapolitikai, oktatói és közéleti tevékenysége arról a mély humánumról és műveltségről tanúskodik, amely végig meghatározza munkásságát.
ZSIGMOND LÁSZLÓ okl. építészmérnök, Veresegyház, Rácalmás és Mátészalka városok  főépítésze

"AZ ÉV FŐÉPÍTÉSZE DÍJ"-ban részesült kimagasló építészeti, építőművészeti, főépítészi munkájáért, a nagyközségből várossá váló Veresegyház település építészeti arculatának kialakításában végzett meghatározó szerepéért, a szakmai közéletben betöltött aktív oktatói és társadalmi szerepvállalásáért. 
 A Díjakat Miskolcon, 2015. augusztus 27-én a XX. Országos Főépítészi Konferencián ünnepélyes keretek között adta át Pfliegler Péter, Miskolc m. j. város alpolgármestere, Salamin Ferenc, az Országos Főépítészi Kollégium elnöke és Rostás László, Miskolc m. j. város főépítésze.
Miskolc - Budapest,  2015. augusztus 27.

